# Lausunto

# Asia: Lausuntopyyntö OM:n hallinnonalan erityisviranomaisten tuki- ja hallintotehtävien uudelleen järjestämisestä

# 1. Miten arvioitte uudistuksen lähtökohtaa, eli hallinto- ja tukitehtävien kokoamista yhteiseen erityisviranomaisten virastoon?

Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (SopS 27/2016; vammaisyleissopimus) kansallinen koordinaatiomekanismi. VANE ottaa lausunnossaan kantaa asiaan vammaisyleissopimuksen velvoitteiden näkökulmasta.

VANE pitää uudistusta kannatettavana.

Tehty esitys koskee muun muassa yhdenvertaisuusvaltuutettua, jolla on merkittävä rooli pyrittäessä edistämään vammaisten ihmisten yhdenvertaisuutta ja ehkäisemään vammaisuuden perusteella tapahtuvaa syrjintää yhteiskunnassamme. YK:n vammaisyleissopimuksen 4 artiklassa, yleiset velvoitteet, todetaan muun muassa*:”1. Sopimuspuolet sitoutuvat varmistamaan kaikkien ihmisoikeuksien ja perusvapauksien täysimääräisen toteutumisen kaikille vammaisille henkilöille sekä edistämään sitä ilman minkäänlaista syrjintää vammaisuuden perusteella. Tätä varten sopimuspuolet sitoutuvat: a) toteuttamaan kaikki asianmukaiset lainsäädännölliset, hallinnolliset ja muut toimet tässä yleissopimuksessa tunnustettujen oikeuksien täytäntöönpanemiseksi”.*

Tehdyllä esityksellä pyritään tukemaan erityisviranomaisten mahdollisuutta keskittyä ydintehtäväänsä järjestämällä hallinto- ja tukitehtäviä uudelleen. Uudistuksella tavoitellaan myös erityisviranomaisten vahvempaa itsenäisyyttä ja riippumattomuutta etäännyttämällä poliittista ohjausta erityisviranomaisten toiminnasta. VANE katsoo, että esitys on YK:n vammaissopimuksen mukainen ja tehdyllä esityksellä tuettaisiin välillisesti vammaisten ihmisten yhdenvertaisuuden edistämistä ja syrjimättömyyttä.

# 2. Miten katsotte ehdotetun mallin hallinto- ja tukitehtävien uudelleen järjestämiseksi vaikuttavan erityisviranomaisten itsenäisyyteen ja riippumattomuuteen?

VANE katsoo itsenäisyyden ja riippumattomuuden vahvistuvan, kun yhteys poliittisessa ohjauksessa olevaan ministeriöön etääntyisi.

# 3. Minkälaisia mahdollisia riskejä tai haasteita on mielestänne tunnistettavissa ehdotetussa mallissa?

 VANE näkee mahdollisena riskinä sen, jos suunnitellut hallinto- ja tukipalvelujen resurssit, ml. henkilöstöresurssit eivät riitä tehtävien hoitoon.

# 4. Minkälaisia mahdollisuuksia tai hyötynäkökulmia näette ehdotetulla mallilla olevan erityisviranomaisten toimintamahdollisuuksiin?

 VANE näkee merkittävänä mahdollisuutena sen, jos hallinnollisista tehtävistä vapautuu resursseja erityisviranomaisten varsinaiseen työhön.

# 5. Muut huomiot?

 -

Vammaisten henkilöiden oikeuksien neuvottelukunta

puheenjohtaja Jaana Huhta pääsihteeri Merja Heikkonen